CS United Galaţi conduce cu 2-0 la general în finala Ligii 1 de futsal cu CSF CFR 1933 Timişoara şi mai are nevoie de un succes pentru a-şi trece în palmares cel de-al patrulea titlu de campioană a României, potrivit Agerpres.
După 5-2, duminică, pe teren propriu, în primul meci al finalei, United a câştigat şi luni, cu scorul de 5-3, tot la Galaţi.
Pentru campioni au marcat Iulian Cojocaru (8), Daniel Araujo (18, 35), Vlăduţ Dudău (26) şi Matei Boşneagă (30).
Golurile bănăţenilor au fost înscrise de Anderson Gustavo (2), Andrei Nemiţanu (17) şi Mihnea Toader (24).
Finala se dispută după sistemul cel mai bun din cinci meciuri, următoarele două fiind programate în Sala Sporturilor ''Constantin Jude'' din Timişoara, pe 21 mai şi, eventual, 22 mai.
United a câştigat titlurile de campioană în 2020 (decernat după un sezon întrerupt de pandemia de Covid-19), 2022 şi 2023, dar a jucat finala şi în 2017, 2018, 2019 şi 2021. De asemenea, gălăţenii au mai disputat o finală în 2011.